Izvor: PIXSELL

Čelnik MOST-a nezavisnih lista Božo Petrov rekao je u razgovoru za N1 da poziva HDZ da budu politički odgovorni i da ne podrže šefa stranke Tomislava Karamarka u namjeri preslagivanja Vlade.

"Mislim da je cijela Hrvatska danas u podređenoj poziciji samo radi jednog čovjeka koji treba snositi političku odgovornost i teret. Hrvatska je danas žrtva jednoga čovjeka i njegove političke karijere", rekao je Petrov u subotu za N1.

Podsjećamo, ranije danas održane su dvije ključne press konferencije. Jedna je ona Tomislava Karamarka, koji je kazao da želi preslagivanje Vlade u kojoj više ne bi bilo premijera Tihomira Oreškovića, a druga je ona u kojoj je Božo Petrov poručio da HDZ u tom preslagivanju ne može računati na MOST.

"MOST nikada nije grabio fotelje, a nije nam se problem povući u Sabor, osobito ako će to stabilizirati situaciju", rekao je nadalje Petrov, koji nam je rekao da se nada da će u HDZ-u prevladati politička odgovornost.

"U ime HDZ-a danas nažalost govori samo Karamarko, to su njegove osobne želje, a ne ono što, nadam se barem, misli HDZ."



"Od početka podržavamo Vladu, dali smo i podršku Oreškoviću. Ono što se uspjelo napraviti na koordinaciji ministara i članova Vlade je besprijekorno funkcioniralo. U trenutku kada se pazala osobna kompromitacija Karamarka, naši su se odnosi pogoršali. Ali opet ponavljam - vidjet ćemo hoće li Karamarko imati podršku HDZ-a."

"Neka Karamarko bude spreman na žrtvu, a ne da žrtva bude Hrvatska"

"Nadam se da zbog države i građana Hrvatske neće. Građani su danas nezadovoljni, percepcija o Vladi je negativna, ali dugoročno bi bilo dobro da Vlada opstane. Moramo biti odgovorni, MOST će biti, a hoće li biti Karamarko, vidjet ćemo. I ovim putem ga pozivam da pokaže da mu je stalo do domovine, a ne osobne karijere. Neka pokaže da je spreman na žrtvu, a ne da žrtva bude Hrvatska", rekao nam je Petrov u Dnevniku.

Rekao je i da ne zna zašto Karamarko sada govori o preslagivanju s HDZ-om na čelu, jer da je to moguće - u startu ne bi krenuli s MOST-om.

"On zna da smo beskompromisni, i da nam je Hrvatska u srcu, a ne u džepu. Mislim da je situacija teška i nemoguća za njega, a već ne može računati na 12 glasova MOST-a. Nadam se da će i zastupnici taj dan pokazati tko su i da ne postoji mogućnost da se jedan partikularni interes prenese na državu", kaže čelnik MOST-a.

"Što se tiče budućih događanja, vidjet ćemo kako će se razvijati, ali MOST je dao potporu Oreškoviću. MOST sigurno neće rušiti Vladu, a HDZ mora pokazati je li mu stalo do Vlade, države i građana", zaključio je Petrov u razgovoru za N1.

Pogledajte razgovor:

00:00 Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.